Aspire maak in Mei sy debuut in Frankryk | Netwerk24
Aspire maak in Mei sy debuut in Frankryk
14 Maart 2020 05:00
Ná die dawerende sukses van sy onlangse baanbreker-Afrika-kunsverkoping saam met die Franse veilingshuis Piasa in Kaapstad, gaan Aspire Art Auctions in Mei vanjaar sy debuut in Parys in Frankryk maak.
Op 14 Mei gaan Aspire Art Auctions in 'n tweede vennootskap met Piasa 'n versameling kontemporêre kuns van Suid-Afrika en die res van die vasteland in die Franse hoofstad aanbied. Die veilingshuise glo dat die strategie om kuns uit Afrika aan 'n Europese gehoor te bied, die Suid-Afrikaanse en Afrika-kunsmarkte verder kan help transformeer. Terwyl dit die globale aptyt en waardering vir Afrikakuns kan help ontwikkel, kan die dinamiese inisiatief ook stewige resultate vir Suid-Afrikaanse versamelaars oplewer.
Ruarc Peffers, besturende direkteur van Aspire Art Auc­tions, sê die veilingshuis is verheug om sy vennootskap met Piasa voort te sit en die internasionale mark vir Afrikakuns verder te ontgin. "Ons plaaslike kliënte sal die strategiese voordeel om kuns in die hart van die internasionale markte te verkoop, hoog op prys stel."
Aspire Art Auctions het al sedert 2016 die Suid-Afrikaanse kunsveilingsmark omgekeer deur nuwe sektore binne die kontemporêre kunsmark te ontgin. Hy het onder meer begin om ondergewaardeerde swart kunstenaars deur middel van 'n Pan-Afrika-aanbieding aan 'n wêreldwye gehoor te bemark.